Poliţia Locală Timişoara a dat o amendă de 15.000 de lei unei persoane care nu a predat deșeurile generate operatorului de salubritate autorizat, pe bulevardul C.D. Loga.
Polițiștii locali din cadrul Serviciului Protecția Mediului au descoperiot azi, pe b-dul C.D. Loga, în dreptul numărului 43, o rampă clandestină de deșeuri provenite din amenajări interioare. În urma verificărilor au stabilit că persoana care locuiește la adresă le-a lăsat în stradă, prin intermediul unei alte persoane, din rândul oamenilor străzii, nepredându-le unui operator de salubritate autorizat, cum cere legea. Din acest motiv a fost aplicată sancțiune în valoare de 15.000 de lei, cu măsura complementară de igienizare a locației în cel mai scurt timp, lucru care s-a și întâmplat.
Poliția Locală Timișoara atrage atenția că se fac permanent verificări și se iau măsuri, astfel de fapte fiind sancționate drastic.